বিশ্বব্যাপী ইন্টারনেট এখন মৌলিক অধিকার হিসেবেই স্বীকৃতি পাচ্ছে। অন্ন, বস্ত্র, বাসস্থানের পরই এখন ‘সবার জন্য ব্রডব্যান্ডের’ নীতি নিচ্ছে সরকারগুলো। ইন্টারনেটের নানান সুবিধার মধ্যে তিনটি গুরুত্বপূর্ণ বিষয়কে বিশ্বব্যাপী প্রাধান্য দেওয়া হচ্ছে। এই প্রথমটি হচ্ছে সামাজিক সাম্য। ইন্টারনেট সামাজিক সমতা সম্প্রসারণে শিল্পবিপ্লবের চেয়েও বেশি শক্তিশালী। ইন্টারনেটে যুক্ত হওয়ার পর গ্রাহকের বর্ণ কিংবা লিঙ্গের ব্যাপারটা আলাদা কোনো দ্যোতনা সৃষ্টি করে না। ইন্টারনেটের দ্বিতীয় শক্তি হলো কর্মসংস্থানের সুযোগ সৃষ্টি ও ব্যবসা করার প্রতিকূলতাকে কমিয়ে দেওয়ার সক্ষমতা। বলা হয়, প্রতি এক হাজার নতুন সংযোগ আটটি নতুন কর্মসংস্থানের সৃষ্টি করে। কেবল তা-ই নয়, ১০ শতাংশ ব্রডব্যান্ডের বৃদ্ধি জাতীয় আয়ের ১ শতাংশ পর্যন্ত বাড়াতে পারে। ইন্টারনেটের প্রভাবে আত্মকর্মসংস্থানের প্রবৃদ্ধিও বিপুলভাবে বাড়ে। বিগত কয়েক বছরে দেশে ফেসবুকভিত্তিক বাণিজ্য উদ্যোগের সংখ্যাবৃদ্ধি দেখে সেটির প্রমাণ পাওয়া যায়। সর্বশেষ হলো শিক্ষার বিস্তার। অনেক কাঠখড় পুড়িয়ে বিপুল অর্থ ব্যয় করে মানসম্মত শিক্ষাকে সবার জন্য সহজপ্রাপ্য করার সংগ্রামকে বেগবান করেছে ইন্টারনেট। এসব কারণে দেশে দেশে ব্রডব্যান্ডকে ছড়িয়ে দেওয়ার প্রাণান্তকর চেষ্টা দেখা যাচ্ছে। বাংলাদেশই হয়তো এর ব্যতিক্রম। কারণ হলো, যে সংস্থার এই কাজগুলো করার কথা, তারা ‘অন্য কাজে’ ব্যস্ত।